CELEX: 32021D0945
Language: et
Date: 2021-06-10 00:00:00
Title: Komisjoni rakendusotsus (EL) 2021/945, 10. juuni 2021, milles käsitletakse Rumeenia esitatud korralduse eelnõu seoses teabega kala värskuse kohta (teatavaks tehtud numbri C(2021) 4052 all) (Ainult rumeeniakeelne tekst on autentne) (EMPs kohaldatav tekst)

14.6.2021   
               
               
                  ET
               
               
                  Euroopa Liidu Teataja
               
               
                  L 210/48
               
            
         KOMISJONI RAKENDUSOTSUS (EL) 2021/945,
         10. juuni 2021,
         milles käsitletakse Rumeenia esitatud korralduse eelnõu seoses teabega kala värskuse kohta
         
            
               (teatavaks tehtud numbri C(2021) 4052 all)
            
         
         (Ainult rumeeniakeelne tekst on autentne)
         (EMPs kohaldatav tekst)
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse Euroopa Parlamendi ja nõukogu 25. oktoobri 2011. aasta määrust (EL) nr 1169/2011, (1) milles käsitletakse toidualase teabe esitamist tarbijatele, eriti selle artikli 45 lõiget 4,
         ning arvestades järgmist:
         
                     (1)
                  
                  
                     Kooskõlas määruse (EL) nr 1169/2011 artikli 45 lõikega 1 tegid Rumeenia ametiasutused 18. novembril 2019 komisjonile teatavaks riikliku korralduse eelnõu, milles käsitletakse nõuet, mille kohaselt peavad ettevõtjad tagama, et tarbijaid teavitatakse kala värskusest (edaspidi „korralduse eelnõu“).
                  
               
                     (2)
                  
                  
                     Määruses (EL) nr 1169/2011 on sätestatud toidualane teave, eelkõige toidu märgistamist reguleerivad üldpõhimõtted, nõuded ja vastutus. Määruse (EL) nr 1169/2011 artikli 9 lõikes 1 on loetletud kõik andmed, mis tuleb esitada toidul vastavalt artiklitele 10–35, võttes arvesse neis artiklites sisalduvaid erandeid.
                  
               
                     (3)
                  
                  
                     Määruse (EL) nr 1169/2011 artikli 39 lõikes 1 on sätestatud, et lisaks artikli 9 lõikes 1 ja artiklis 10 osutatud kohustuslikele andmetele võivad liikmesriigid vastavalt artiklis 45 sätestatud korrale võtta meetmeid, millega nõutakse teatavate toiduliikide või -kategooriate puhul täiendavaid kohustuslikke andmeid, mis on õigustatud ühe järgmise eesmärgiga: rahvatervise kaitse, tarbijakaitse, pettuse vältimine või tööstus- ja kaubandusomandi õiguste, päritolutähiste, registreeritud päritolunimetuste kaitse või ebaausa konkurentsi tõkestamine.
                  
               
                     (4)
                  
                  
                     Sätestades riiklikud meetmed, millega nõutakse tarbijate teavitamist kala värskusest, kehtestatakse kõnealuse korralduse eelnõuga teatavate toidukategooriate puhul täiendavad kohustuslikud andmed määruse (EL) nr 1169/2011 artikli 39 lõike 1 tähenduses. Seepärast on vaja uurida selle eelnõu vastavust nimetatud määruse eespool nimetatud nõuetele ja Euroopa Liidu toimimise lepingu sätetele.
                  
               
                     (5)
                  
                  
                     Teatatud korralduse eelnõu artikliga 2 on ette nähtud, et ettevõtjad esitavad loodusest või tehistingimustes püütud, pakendamata, terve, värske kala juures ühe järgmisest neljast märgistusest: a) kala on püütud 0–2 päeva tagasi, b) kala on püütud 2–3 päeva tagasi, c) kala on püütud 3–4 päeva tagasi või d) kala on püütud rohkem kui 5 päeva tagasi.
                  
               
                     (6)
                  
                  
                     Rumeenia ametiasutused selgitavad, et korralduse eelnõu eesmärk on tagada, et Rumeenia tarbijad oleksid paremini teavitatud sellest, kui värsked on neile turustatavad tooted (käesoleval juhul kala) ning asjaolust, et neile pakutavad tooted ei avalda mõju nende elule ega tervisele. Rumeenia ametiasutused selgitavad, et riikliku tarbijakaitseameti (ANPC) tehtud kontrollidest on selgunud, et toiduaineid turustatakse värske kalana, mis tegelikult ei ole värske, ning sellega seatakse ohtu neid tooteid kasutavate tarbijate tervis.
                  
               
                     (7)
                  
                  
                     Pärast seda, kui komisjon oli palunud selgitust, täpsustasid Rumeenia ametiasutused 25. juuni 2020. aasta kirjaga korralduse eelnõu kohaldamisala ja teavet, mida oleks vaja tarbijatele esitada, ning kordasid põhjendusi selle vastuvõtmiseks.
                  
               
                     (8)
                  
                  
                     Määruse (EL) nr 1169/2011 artikli 1 lõikes 4 on sätestatud, et määruse kohaldamine ei piira konkreetse toidu suhtes kohaldatavate liidu erisätetega ette nähtud märgistamisnõuete kohaldamist.
                  
               
                     (9)
                  
                  
                     Euroopa Parlamendi ja nõukogu 11. detsembri 2013. aasta määruses (EL) nr 1379/2013 (2) kalapüügi- ja vesiviljelustoodete turu ühise korralduse kohta on sätestatud kalade ühised turustusnormid, sealhulgas erisätted tarbijate teavitamise kohta. Muu hulgas on selles sätestatud eeskirjad, milles käsitletakse tarbijatele kohustuslikult ja vabatahtlikult esitatavat teavet, mis tuleb märkida liidus turustatavatel kalapüügi- ja vesiviljelustoodetel, olenemata nende päritolust või turustamisviisist.
                  
               
                     (10)
                  
                  
                     Määruse (EL) nr 1379/2013 artikli 35 lõike 1 punktides a–e on sätestatud viis kohustuslikku märgistust, mida kohaldatakse konkreetselt kalapüügi- ja vesiviljelustoodete suhtes. Määruse (EL) nr 1379/2013 artikli 39 lõike 1 punkti a kohaselt käsitatakse kalapüügi- või vesiviljelustoodete püügikuupäeva vabatahtlikult esitatava teabena, tingimusel et see on selge ja ühene.
                  
               
                     (11)
                  
                  
                     Korralduse eelnõus nõutud teave, isegi kui see on väljendatud teisiti, on samaväärne teabega püügikuupäeva kohta. Korralduse eelnõu artiklis 2 esitatud märgistuste alusel saavad tarbijad püügikuupäeva välja arvutada. Nii kõnealuste märgituste kui ka püügikuupäeva käsitleva märgistuse otstarve on tarbijate teavitamine kala värskusest.
                  
               
                     (12)
                  
                  
                     Kuna püügikuupäeva käsitleva teabe esitamine on ELi tasandil ühtlustatud vabatahtlikult esitatava märgistusena, ei tohi liikmesriigid nõuda, et täiendavate kohustuslike andmetena esitataks püügikuupäeva käsitlevad mistahes märgistused. Selline riiklik meede oleks vastuolus ELi õiguse sätetega.
                  
               
                     (13)
                  
                  
                     Lisaks on tervise kaitse ja tarbijate teavitamine, mis Rumeenia ametiasutuste sõnul on riikliku meetme eelnõu vastuvõtmise põhjused, määruse (EL) nr 1379/2013 eesmärgid. Selle tõenduseks on kõnealuse määruse põhjendused 20 ja 21 ning artikli 7 lõike 1 punkt c ja artikli 35 lõike 1 punkt e.
                  
               
                     (14)
                  
                  
                     ELi õigusaktidega antakse pädevatele riiklikele asutustele vahendid inimeste tervise ja ohutuse kaitsmiseks ning selle tagamiseks, et tarbijaid ei eksitataks nende riigi territooriumil turule lastud kalapüügitoodete omaduste suhtes.
                  
               
                     (15)
                  
                  
                     Vastavalt Euroopa Parlamendi ja nõukogu määruse (EÜ) nr 178/2002 (3) artikli 14 lõikele 1 ei tohi toitu turule lasta, kui see ei ole ohutu.
                  
               
                     (16)
                  
                  
                     Määruse (EÜ) nr 178/2002 artikli 17 lõikega 2 on kehtestatud liikmesriikide pädevate asutuste üldine kohustus jälgida ja kontrollida, et toidualaste õigusnormide nõudeid täidetaks igakülgselt ja tõhusalt toiduahela kõigil etappidel.
                  
               
                     (17)
                  
                  
                     Määruse (EÜ) nr 178/2002 artikli 17 lõikega 1 kohustatakse toidukäitlejaid aktiivselt osalema toidualaste õigusnormide nõuete rakendamisel ja kontrollima kõnealuste nõuete täitmist. Toidukäitlejatel lasub peamine õiguslik vastutus toidualastest õigusnormidest kinnipidamise, eriti aga toiduohutuse tagamise eest.
                  
               
                     (18)
                  
                  
                     Määruse (EL) nr 1169/2011 artikli 7 lõike 1 punktis a on nõutud, et toidualane teave ei tohi olla eksitav toidu selliste iseloomulike tunnuste osas nagu toidu olemus, määratletus, omadused, koostis, kogus, säilivus, päritoluriik või lähtekoht, valmistamis- või tootmismeetod.
                  
               
                     (19)
                  
                  
                     Kuna ELi õigusaktidega antakse pädevatele riiklikele asutustele vahendid inimeste tervise ja ohutuse kaitsmiseks ning selle tagamiseks, et tarbijaid ei eksitataks nende riigi territooriumil turule lastud kalapüügitoodete omaduste suhtes, ei saa riiklikku meedet selliste põhjendustega õigustada.
                  
               
                     (20)
                  
                  
                     Eespool nimetatud asjaolusid silmas pidades oleksid korralduse eelnõu sätted, milles käsitletakse ettevõtjate kohustust tagada tarbijate teavitamine kala värskusest, vastuolus määruse (EL) nr 1379/2013 artikli 39 lõike 1 punktiga a.
                  
               
                     (21)
                  
                  
                     Neid tähelepanekuid arvesse võttes esitas komisjon 22. septembril 2020 määruse (EL) nr 1169/2011 artikli 45 lõike 3 kohaselt korralduse eelnõu kohta negatiivse arvamuse. Komisjon teatas negatiivsest arvamusest Rumeenia ametiasutustele 23. septembril 2020.
                  
               
                     (22)
                  
                  
                     Seega tuleks Rumeenia ametiasutustelt nõuda, et nad ei võtaks teatatud korraldust vastu.
                  
               
                     (23)
                  
                  
                     Käesoleva otsusega ette nähtud meetmed on kooskõlas alalise taime-, looma-, toidu- ja söödakomitee arvamusega,
                  
               ON VASTU VÕTNUD KÄESOLEVA OTSUSE:
         
            Artikkel 1
            Rumeenia ei tohi võtta vastu 18. novembril 2019 teatavaks tehtud korralduse eelnõud, milles käsitletakse ettevõtjatele kehtestatud nõuet teavitada tarbijaid kala värskusest.
         
         
            Artikkel 2
            Käesolev otsus on adresseeritud Rumeeniale.
         
         
            Brüssel, 10. juuni 2021
            
               
                  Komisjoni nimel
               
               
                  komisjoni liige
               
               Stella KYRIAKIDES
            
         
         
            (1)  Euroopa Parlamendi ja nõukogu 25. oktoobri 2011. aasta määrus (EL) nr 1169/2011, milles käsitletakse toidualase teabe esitamist tarbijatele ning millega muudetakse Euroopa Parlamendi ja nõukogu määrusi (EÜ) nr 1924/2006 ja (EÜ) nr 1925/2006 ning tunnistatakse kehtetuks komisjoni direktiiv 87/250/EMÜ, nõukogu direktiiv 90/496/EMÜ, komisjoni direktiiv 1999/10/EÜ, Euroopa Parlamendi ja nõukogu direktiiv 2000/13/EÜ, komisjoni direktiivid 2002/67/EÜ ja 2008/5/EÜ ning komisjoni määrus (EÜ) nr 608/2004 (ELT L 304, 22.11.2011, lk 18).
         
            (2)  Euroopa Parlamendi ja nõukogu 11. detsembri 2013. aasta määrus (EL) nr 1379/2013 kalapüügi- ja vesiviljelustoodete turu ühise korralduse kohta, millega muudetakse nõukogu määruseid (EÜ) nr 1184/2006 ja (EÜ) nr 1224/2009 ning tunnistatakse kehtetuks nõukogu määrus (EÜ) nr 104/2000 (ELT L 354, 28.12.2013, lk 1).
         
            (3)  Euroopa Parlamendi ja nõukogu 28. jaanuari 2002. aasta määrus (EÜ) nr 178/2002, millega sätestatakse toidualaste õigusnormide üldised põhimõtted ja nõuded, asutatakse Euroopa Toiduohutusamet ja kehtestatakse toidu ohutusega seotud menetlused (EÜT L 31, 1.2.2002, lk 1).